ভারতীয় নেতাদের ইসলামভীতি এবং সে সাথে আইএসআই ভীতি এতটাই প্রবল যে বাংলাদেশের বুকে ইসলামী দলের কর্মী বা আওয়ামী লীগ বিরোধী কোনো নেতাকে ভারতীয় নেতারা আইএসআইয়ের লোক ভিন্ন অন্য কিছু ভাবতে পারে না। এমনকি সেটি ভারতের অভ্যন্তরে বসবাসরত মুসলমানদের বেলায়ও। সম্প্রতি মোজাফফর নগরসহ উত্তর প্রদেশের বহু জেলায় মুসলমানদের বিরুদ্ধে ভয়াবহ দাঙ্গা অনুষ্ঠিত হলো। হাজার মুসলিম পরিবার এখনও নিজেদের ঘরবাড়িতে ফিরতে পারেনি। কিন্তু প্রতিবারের ন্যায় এবারও ভারত সরকার এ পর্যন্তু সে এলাকায় মুসলিম নিধনকারী কোনো অপরাধীকেই খুঁজে পায়নি। যেন এত বড় হত্যাকাণ্ড কোন স্থানীয় অপরাধী ছাড়াই সংঘটিত হয়েছে। অপরাধী তখনও খুঁজে পায়নি যখন দিনে-দুপুরে লক্ষ লক্ষ মানুষের চোখের সামনে ঐতিহাসিক বাবরি মসজিদ ধ্বংস করা হলো। এই হলো ভারতীয় মানস। তবে সম্প্রতি কংগ্রেস নেতা রাহুল গান্ধী অপরাধী খুঁজে পেয়েছেন এবং সেটি ভারতে নয় বরং ভারতের বাইরে। তার মতে সে অপরাধীট হলো পাকিস্তানি আইএসআই। সম্প্রতি রাহুল গান্ধী এক সভায় বলেছেন, আইএসআইয়ের লোক মোজাফ্ফর নগরের মুসলিম পরিবারের সাথে যোগযোগ রেখেছিল।